钦定古今图书集成/明伦汇编/氏族典/第077卷 > 《四川总志》 > 《氏族谱》
## 钦定古今图书集成/明伦汇编/氏族典/第077卷 > 《四川总志》 > 《氏族谱》

吴氏入蜀，以唐左武卫兵曹参军为始祖。四世孙藂，
伪蜀时最显，至衮六世矣，仕宋朝，至太子舍人，赠都
官员外郎。七世孙季良，第端拱二年进士，至都官郎
中，赠中大夫。九世诸孙师孟，第进士，官至左朝议大
夫，门望始大。王安石当国，谓师孟同年生也，自凤州
别驾擢为梓州路提举常平仓兼农田水利差役事。
师孟疏力言法不便，宁罢，归故官。后知蜀州，又论茶
法害民。继谢事去。苏文忠公轼《刺新法书》有曰：“吴某
乞免提举，如逃垢秽。”至言茶病民，以矫矫六君子称
之，师孟其一也。子缜，以世科官至左朝议大夫，知邛、
蜀、洋、万四州。子景，知汉州，官至朝散大夫。景之子璘，
始迁蜀州，今重庆府惟师孟从兄弟“师益三世犹居
成都，族最旧，子孙亦蕃，十世皆葬成都”，绘于宝历寺，
凡数十人。